Die beeld van die spieël en die venster bied 'n handige vertrekpunt wanneer oor vernuwing in die erediens en prediking nagedink word. In hierdie artikel is die aandag spesifiek op vernuwing van die prediking. Die vraag is of preke nie maar dikwels bloot 'n spieël is waarin ons 'n refleksie vind van dit wat daagliks rondom ons in die samelewing aan die gang is nie. Daarmee saam is die vraag of die prediking nie eerder 'n venster moet wees waardeur nuwe vergesigte oor God en sy wêreld oopgesluit behoort te word nie - vergesigte wat kan help om kreatief en verbeeldingryk te leef in 'n tyd wat besondere uitdagings aan die kerk en aan gelowiges stel. In hierdie artikel word die metafoor van gasvryheid ondersoek as een moontlik-heid in die soeke na vernuwing van die prediking.